VSC Sklep I Cp 64/2024
Sodna praksa višjih sodišč, 2024-02-29

Tatjana Kamenšek Krajnc (preds.), Katarina Lenarčič (poroč.), Petra Robič Verbovšek

povrnitev stroškov - obrazložitev sklepa o stroških

Pritrditi je pritožbi, da je sklep sodišča prve stopnje glede stroškovne odločitve preskopo obrazložen, da bi ga bilo glede vsebine in višine pravdnih stroškov moč preizkusiti.

I. Pritožbi se delno ugodi in se sklep sodišča prve stopnje v izpodbijani II. točki izreka delno spremeni tako, da se znesek 895,88 EUR zniža na znesek 518,92 EUR, sicer pa se pritožba zavrne in se v še izpodbijanem delu potrdi sklep sodišča prve stopnje.

II. Tožena stranka mora tožeči stranki v roku 15 dni od prejema tega sklepa povrniti 78,40 EUR pritožbenih stroškov.

1. Sodišče prve stopnje je z izpodbijanim sklepom zaradi umika tožbe in predloga za izdajo začasne odredbe pravdni postopek in postopek zavarovanja ustavilo (I. točka izreka) in odločilo o povrnitvi pravdnih stroškov tako, da je tožeča stranka dolžna v roku 15 dni plačati toženi stranki 895,88 EUR stroškov pravdnega postopka, v primeru zamude skupaj z zakonskimi zamudnimi obrestmi, ki tečejo od 16. dne po vročitvi tega sklepa (op. v izreku očitno pomotoma sodbe) tožeči stranki dalje (II. točka izreka).

2. Zoper stroškovno odločitev v II. točki izreka sklepa se tožeča stranka po pooblaščenki pravočasno pritožuje. Povzema izrek sklepa in navaja, da iz obrazložitve sklepa o povrnitvi pravdnih stroškov izhaja, da je sodišče plačilo stroškov naložilo tožeči stranki na podlagi določila 158. člena Zakona o pravdnem postopku (ZPP) in da so stroški v znesku 895,88 EUR priglašeni pravilno, zaradi česar jih je v celoti priznalo. Odločitve o višini stroškov ni mogoče preizkusiti, saj se sodišče v obrazložitvi ne sklicuje niti na stroškovnik in ne označi, katere stroške iz stroškovnika in v kakšni višini jih je priznalo. Ker sodišče v skladu z ustaljeno sodno prakso odločitve o stroških ni obrazložilo na navedeni način oziroma ni mogoče ugotoviti, katere stroške oziroma v kakšni višini je priznalo, je podana bistvena kršitev določb pravdnega postopka iz 14. točke drugega odstavka 339. člena ZPP. Predlaga, da višje sodišče utemeljeni pritožbi ugodi, izpodbijani sklep sodišča prve stopnje v odločitvi o stroških postopka spremeni, podredno pa razveljavi in zadevo vrne v novo odločanje ter toženi stranki naložil plačilo priglašenih stroškov pritožbe.

5. Tožeča stranka pritožbeno izpodbija zgolj stroškovno odločitev v II. točki izreka sklepa, zato je upoštevajoč določbi prvega in drugega odstavka 350. člena v zvezi s 366. členom ZPP le ta predmet pritožbenega preizkusa.

6. Pritožbeno ni sporno, da je tožeča stranka tožbo in predlog za izdajo začasne odredbe v predmetni pravdni zadevi umaknila, tožena stranka pa je z umikom soglašala. Pravno podlago za odločitev o povrnitvi pravdnih stroškov je sodišče prve stopnje pravilno navedlo in jo predstavlja določba 158. člena ZPP

. Uporabi navedene zakonske določbe pritožba vsebinsko ne nasprotuje, uveljavlja pa postopkovno kršitev po 14. točki drugega odstavka 339. člena ZPP, ker se sodišče v obrazložitvi po navedbi pritožbe niti ne sklicuje na stroškovniku oziroma ne označi, katere stroške iz stroškovnika je priznalo in v kakšni višini, zato se stroškovne odločitve ne da preizkusiti.

7. Pritrditi je pritožbi, da je sklep sodišča prve stopnje glede stroškovne odločitve preskopo obrazložen, da bi ga bilo glede vsebine in višine pravdnih stroškov moč preizkusiti in je podana postopkovna kršitev po 14. točki drugega odstavka 339. člena ZPP, ki jo edino uveljavlja pritožba. Vendar je upoštevajoč določbo prvega odstavka 163. člena ZPP, da sodišče o povrnitvi stroškov odloči na določeno zahtevo stranke brez obravnavanja, in spisovne podatke, ta kršitev glede na njeno naravo na pritožbeni stopnji odpravljiva in je sklep mogoče preizkusiti (prvi odstavek 354. člena ZPP).

8. Iz spisovnih podatkov izhaja, da je tožena stranka pravdne stroške priglasila v vlogi 4. 12. 2023 (soglasje k umiku in priglasitev stroškov

) in sicer : za odgovor na tožbo (tar. št. 20/1 OT) - 500 točk, za pristop na narok z dne 17. 10. 2023 (tar. št. 21/1 OT) - 500 točk, konferenca s stranko, pregled listin (tar. št. 39/2 OT) - 100 točk, poročilo stranki (tar. št. 43 OT) - 50 točk, soglasje k umiku (tar. št. 20/4 OT) - 50 točk ter materialne stroške v višini 2 % odvetniških storitev ter 22 % DDV na odvetniške storitve, kar skupaj (ob vrednosti točke 0,60 EUR) po izračunu sodišča prve stopnje znaša 895,88 EUR.

9. Materialnopravni preizkus pravilnosti priznanih potrebnih pravdnih stroškov tožene stranke v okviru uradnega preizkusa (drugi odstavek 350. člena ZPP v zvezi s 366. členom ZPP), pa pokaže, da so potrebni pravdni stroški toženi stranki, ki so na podlagi določbe 158. člena ZPP naloženi v plačilo tožeči stranki, priznani delno nepravilno in zato v previsokem znesku.

10. Materialno pravno podlago za priznanje potrebnih pravdnih stroškov strankam predstavlja določba 155. člena ZPP, ki določa, da mora sodišče pri odločanju o tem, kateri stroški naj se povrnejo stranki, upoštevati samo tiste stroške, ki so bili potrebni za pravdo, o tem, kateri so bili potrebni in koliko znašajo, pa odloči sodišče po skrbni presoji vseh okoliščin, če pa je predpisana tarifa za nagrade odvetnikov ali za druge stroške, se taki stroški odmerijo po tarifi. Tako pravno podlago za odmero priglašenih stroškov tožene stranke, ki predstavljajo stroške njenega zastopanja po odvetniku predstavlja tudi Odvetniška tarifa (OT).

11. Toženi stranki so pravilno priznani stroški sestave odgovora na tožbo (ob vrednosti spornega predmeta 20.000,00 EUR) v višini 500 točk (po tar. št. 20/1 veljavne OT

, enako tudi po tarif. št. 19/1 pred zadnjo spremembo veljavne OT). Za pristop na narok 17. 10. 2023 pred okrajnim sodiščem, kjer so se, kot izhaja iz zapisnika o naroku z dne 17. 10. 2023

, obravnavala izključno procesna vprašanja (ugotovitev nove vrednosti spornega predmeta in sklep o stvarni nepristojnosti okrajnega sodišča ter odstop zadeve v reševanje stvarno pristojnemu okrožnemu sodišču), je toženi stranki kot potrebne stroške priznati stroške po 3. točki tar. št. 21 veljavne OT, torej 125 točk in ne priglašenih 500 točk. Toženi stranki so nadalje kot potrebni stroški pravilno priznani tudi priglašeni stroški za vlogo - soglasje k umiku po 4. točki tar. št. 20 OT v višini 50 točk, za (končno) poročilo stranki pa ji je priznati 20 točk po 4. točki tar. št. 43 OT (kratek dopis in obvestilo) in ne priglašenih 50 točk. Toženi stranki kot potrebnih stroškov ni priznati priglašenih stroškov za konferenco s stranko ter pregled listin (tar. št. 39/2 OT), pri čemer tožena stranka ne opredeli, kdaj je bila ta storitev opravljena, v kolikor pa gre za storitev v zvezi z vložitvijo odgovora na tožbo, pa so ta opravila že vključena v sestavo odgovora na tožbo in ne gre ta samostojno storitev. Skupaj priznani potrebni pravdni stroški odvetniškega zastopanja tožene stranke tako predstavljajo 695 odvetniških točk, kar ob vrednosti točke 0,60 EUR znaša 417,00 EUR. Od odvetniških stroškov je toženi stranki priznati tudi 2 % za materialne stroške (člen 11/3 OT), kot tudi 22 % DDV (člen 2/2 OT), kar tako skupaj znaša 518,92 EUR.

12. Ob obrazloženem je torej pritožbi tožeče stranke delno ugoditi in sklep sodišča prve stopnje v izpodbijani II. točki izreka delno spremeniti ter znesek pravdnih stroškov, ki jih mora tožeča stranka povrniti toženi stranki iz 895,88 EUR znižati na 518,92 EUR (3. točka 365. člena ZPP), v ostalem pa pritožbo zavrniti in v še izpodbijanem delu potrditi stroškovno odločitev sodišča prve stopnje (2. točka 365. člena ZPP).

13. Tožeča stranka zahteva tudi povrnitev priglašenih pritožbenih stroškov.

S pritožbo je delno uspela. Uspela je z znižanjem pravdnih stroškov tožene stranke za 376,96 EUR (895,88 EUR - 518,92 EUR), kar pomeni 42 % uspeh s pritožbo. Potrebne stroške pritožbe predstavljajo odvetniški stroški sestave pritožbe, pri čemer pa je potrebno upoštevati, da je pritožbeno izpodbijana stroškovna odločitev (895,88 EUR). Za sestavo pritožbe je tožeči stranki priznati 250 točk (tarif. št. 22/1 OT), kar ob vrednosti točke 0,6o EUR, s priznanimi materialnimi stroški v višini 2 % ter s prištevkom še 22 % DDV predstavlja skupaj 186,66 EUR, 42 % pa znesek 78,40 EUR. To je znesek, ki ga mora tožena stranka glede na pritožbeni uspeh na podlagi člena 154/2 v zvezi s členom 165/2 ZPP v roku 15 dni od prejema tega sklepa povrniti tožeči stranki.

158. člen ZPP določa, da mora tožeča stranka, ki umakne tožbo, povrniti nasprotni stranki pravdne stroške, razen če jo je umaknila takoj, ko je tožena stranka izpolnila zahtevek.

Prim. vlogo tožene stranke: soglasje k umiku in priglasitev stroškov z dne 4. 12. 2023 na l. št, 52 v spisu.

OT, Ur. l. RS, št. 2/15, 28/18, 22/19 , 70/22.

Primerjaj zapisnik o pripravljalnem naroku in naroku za glavno obravnavo pri Okrajnem sodišču v Slovenskih Konjicah z dne 17. 10. 2023 - list. št. 36.

Zakon o pravdnem postopku (1999) - ZPP  - člen 155, 158

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.